Diari Oficial de la Generalitat Valenciana


Sumari del DOGV 10127, del 31-12-2024 (2024/14590)

DECRET 202/2024, de 30 de desembre, del Consell, pel qual s'aproven les bases reguladores de les ajudes dirigides a complementar les prestacions del Mecanismo RED de flexibilitat i d'estabilització de l'ocupació per al sector de l'automoció de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/30/202/dof/vci/html**

### Dades del document

Número de DOGV
:   10143

Data del DOGV
:   31-12-2024

Secció del DOGV
:   I. DISPOSICIONS GENERALS

Número del document
:   2024/14042

CVE
:   BACK-A-0032-10108

Data del document
:   30-12-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública
    * indústria de l'automòbil
    * ajuda a l'ocupació
    * suport econòmic
    * desastre natural
    * inundació

La indústria de l'automòbil representa un 8 % del PIB de la Comunitat Valenciana i quasi el 16 % de les exportacions, amb una facturació anual de 8.500 milions d'euros. Proporciona ocupació directa a unes 30.000 persones, la qual cosa suposa al voltant del 6 % de la població activa de la Comunitat Valenciana.

Este sector clau de l'economia valenciana afronta un període de transició marcat per les disrupcions tecnològiques en la mobilitat i connectivitat dels vehicles. En particular, l'electrificació i la necessitat d'implementar noves tecnologies digitals en el procés de producció determinen un canvi de paradigma.

Per a superar amb èxit este període de transició, cal abordar de manera immediata els reptes que planteja, a fi que el sector isca reforçat i amb lideratge en un escenari de competitivitat cada vegada més global i exigent. En este procés, la formació, requalificació, especialització, recol·locació i preparació del capital humà esdevenen aspectes essencials.

Conscient d'esta situació, la Generalitat va constituir la Mesa de Treball del Sector de l'Automoció com una plataforma de col·laboració publicoprivada, per a abordar estos desafiaments, buscant solucions que asseguren la continuïtat del sector, la protecció de l'ocupació i la competitivitat de la indústria valenciana per a situar-se com un pol sectorial i un enclavament de referència de mobilitat i innovació a mitjà termini.

A instàncies de la Generalitat, integren la Mesa de Treball els sindicats i les associacions empresarials més representatius del sector, el clúster de l'automoció i la mobilitat valenciana i altres actors clau. Este enfocament, que aborda les necessitats del sector des de múltiples perspectives, possibilita solucions consensuades i alineades amb la realitat global.

En el marc de la Mesa de Treball, es va posar en marxa un pla de xoc fins a 2027 centrat en el suport als treballadors, que temporalment es veuran afectats pels baixos nivells d'activitat. Per a això, es va fer un diagnòstic exhaustiu de la situació i les necessitats, es va fer una avaluació d'impacte, es va elaborar un mapa de riscos i es van acordar diferents mesures per a protegir i potenciar els treballadors.

El ja, per si mateix, complex escenari que ha d'afrontar-se s'ha vist encara més compromés pels efectes del recent episodi de pluges torrencials derivades d'una DANA en la Comunitat Valenciana, que ha tingut un impacte particular en el sector per la residència de molts treballadors i l'elevada concentració d'empreses en alguns dels municipis afectats.

En este context i després de la permanent reivindicació del Consell, el Govern ha activat finalment el Mecanismo RED de flexibilitat i estabilització de l'ocupació per al sector de la fabricació de vehicles de motor (BOE de 27.12.2024), que, com exigix l'article 47 bis de l'Estatut dels Treballadors, anirà acompanyat d'un pla de requalificació, que prèviament ha sigut consensuat en la Mesa de Treball.

Mitjançant este decret es pretén articular una de les mesures acordades en la Mesa de Treball, que consistix en la concessió d'ajudes destinades a complementar les prestacions dels treballadors dels centres de treball de la Comunitat Valenciana que s'adherisquen al Mecanismo RED de flexibilitat i d'estabilització de l'ocupació.

Per tot el que s’ha exposat, després d’haver seguit els tràmits previstos en l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, constant els informes preceptius de l’Advocacia i de la Intervenció, en virtut del que disposa l’article 28.c i 33.2 de la Llei 5/1983, de 30 de desembre, del Consell, a proposta del conseller d’Educació, Cultura, Universitats i Ocupació, i amb deliberació prèvia del Consell en la reunió de 30 de desembre de 2024,

DECRETE

*Article 1. Objecte*

L'objecte d'este decret és aprovar les bases reguladores per a la concessió d'ajudes dirigides a complementar les prestacions del Mecanismo RED de flexibilitat i d'estabilització de l'ocupació que perceben els treballadors del sector de la fabricació de vehicles de motor de la Comunitat Valenciana, activat mitjançant acord del Consell de Ministres de 23 de desembre de 2024 (annexos I i II de l'acord).

*Article 2. Procediment de concessió*

1. Estes subvencions es concediran de manera directa, en aplicació de l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés públic, econòmic i social. En concret, es pretén pal·liar el menyscapte econòmic que patiran els treballadors afectats, a conseqüència de la suspensió dels seus contractes durant 2 anys per les necessitats de transformació i requalificació en el sector. Atés que tots els treballadors afectats tindran dret a l'ajuda, es justifica la improcedència d'establir criteris de prelació, inherents a qualsevol procediment de concurrència competitiva.

2. El caràcter singular d'estes subvencions respon a una conjuntura de caràcter excepcional, significativament agreujada per la DANA, que provocarà la suspensió dels contractes dels treballadors afectats durant un dilatat període de temps. Esta situació extraordinària ha justificat l'activació del Mecanismo RED, que fins al moment només havia sigut activat en una ocasió des de la seua aprovació mitjançant Reial decret llei 32/2021, de 28 de desembre, de mesures urgents per a la reforma laboral, la garantia de l'estabilitat en l'ocupació i la transformació del mercat de treball.

*Article 3. Persones beneficiàries i requisits*

1. Podran beneficiar-se d'estes ajudes els treballadors adherits al Mecanismo RED de flexibilitat i d'estabilització de l'ocupació activada mitjançant l'Acord del Consell de Ministres de 23 de desembre de 2024, que figuren d'alta en un codi de compte de cotització a la Seguretat Social corresponent a alguna província de la Comunitat Valenciana.

2. El període subvencionable comprendrà des de l'1 de gener de 2025 fins a la desactivació del Mecanismo RED, que com a màxim podrà estendre's (pròrrogues incloses) fins al 31 de desembre de 2026; i els efectes econòmics de l'ajuda es retrotrauran a la data d'adhesió del treballador al Mecanismo RED.

3. En aplicació de la disposició transitòria novena de la Llei 1/2015, de 6 de febrer, d'hisenda pública, del sector públic instrumental i de subvencions, se'ls exceptua del compliment dels requisits de trobar-se al corrent en el compliment de les obligacions tributàries o enfront de la Seguretat Social i del pagament d'obligacions per reintegrament de subvencions

*Article 4. Finançament*

1. L'import global màxim d'estes ajudes ascendix a 64.700.741 euros, amb la següent distribució anual estimada:

Any 2025: 16.089.009 euros.

Any 2026: 28.689.707 euros.

Any 2027: 4.400.000 euros.

2. D’acord amb l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, les ajudes s’imputaran a la línia de subvenció que s’habilite, mitjançant la corresponent modificació pressupostària. En tot cas, la concessió d'estes subvencions queda condicionada a l'existència de crèdit adequat i suficient.

*Article 5. Quantia de l'ajuda*

1. Quan la mesura adoptada en aplicació del Mecanismo RED siga la suspensió del contracte de treball, l'import de l'ajuda per cada dia d'adhesió efectiva al Mecanismo RED es fixarà en funció dels rangs salarials següents:

|  |  |  |  |
| --- | --- | --- | --- |
| *Rangs* | *Salari brut des de* | *Salari brut fins a* | *Import ajuda/dia* |
| Rang 0 | 0 euros | 30.000 euros | 16 euros |
| Rang 1 | 30.001 euros | 35.000 euros | 24 euros |
| Rang 2 | 35.001 euros | 40.000 euros | 37 euros |
| Rang 3 | 40.001 euros | 45.000 euros | 44 euros |
| Rang 4 | 45.001 euros | 50.000 euros | 52 euros |
| Rang 5 | 50.001 euros | ------ | 56 euros |

  

2. Si la mesura autoritzada en el Mecanismo RED consistira en una reducció de jornada, els imports de l'ajuda indicats en l'apartat anterior es reduiran de manera proporcional.

3. La suma de la prestació del Mecanismo RED i de l'ajuda no podrà superar mensualment la retribució que el treballador percebria en actiu. Este límit mensual es calcularà dividint entre 12 els rendiments íntegres del treball que en 2024 s'han percebut en l'empresa que sol·licite la seua adhesió al Mecanismo RED. A este efecte, no es tindrà en compte el temps en què el contracte de treball haja estat suspés per qualsevol causa legalment establida i, en tot cas, s'efectuarà una projecció a 12 mesos, encara que el treballador haja estat d'alta en l'empresa un període inferior.

4. No es tindrà dret a l'ajuda durant els períodes en què, a més de l'empresa que haja sol·licitat la seua adhesió al Mecanismo RED, el treballador estiga d'alta en una altra empresa

*Article 6. Compte bancari i autoritzacions*

1. Les persones beneficiàries hauran de comunicar a Labora el compte bancari en el qual volen que es facen els pagaments de la subvenció, preferentment a través del procediment telemàtic EMERED 2025 Ajuda Mecanismo RED sector automoció, que s'habilitarà a este efecte. Amb caràcter previ a esta comunicació, hauran d'haver donat d'alta el compte bancari en la base de dades corporativa de la Generalitat (BDC), preferentment a través del procediment telemàtic PROPER:Procediment per a tramitar les altes, modificacions i baixes de les domiciliacions bancàries (domiciliació bancària).Tràmit automatitzat. - GVA.ES - Generalitat Valenciana.

2. En la mateixa comunicació identificaran l'empresa (denominació i NIF), acreditaran mitjançant declaració responsable que no incorren en els supòsits de l'article 13.2 de la Llei general de subvencions, i així mateix concediran una autorització expressa perquè Labora Servici Valencià d'Ocupació i Formació sol·licite, a través de la Plataforma autonòmica d'intermediació (PAI) i altres sistemes habilitats a este efecte, o directament del Servici Públic d'Ocupació Estatal (SEPE) o de les empreses ocupadores, segons corresponga, la informació relativa a:

a) Identitat de la persona treballadora i, si és el cas, del seu representant.

b) Vida laboral i CCC en el qual estiguen d'alta.

c) Import de la prestació, tipus de mesura autoritzada i nombre de dies d'adhesió efectiva al Mecanismo RED.

d) Retribucions totals que haja percebut en 2024, en els termes indicats en l'article 5.3.

e) Qualsevol altra informació estrictament necessària per a gestionar la subvenció.

3. La comunicació i les autoritzacions previstes en este article podran efectuar-se des del 3 de març fins al 15 de setembre de 2025. L'incompliment d'esta obligació o el seu compliment extemporani determinaran la pèrdua total del dret de cobrament de la subvenció.

*Article 7. Resolució i recursos*

1. La competència per a resoldre correspon al director general de Labora Servici Valencià d'Ocupació i Formació.

2. El termini per a resoldre i publicar les resolucions serà de 3 mesos des que Labora reba la informació necessària per a acreditar els requisits exigits i determinar l'import de l'ajuda.

3. La resolució posarà fi a la via administrativa i en contra podrà interposar-se un recurs potestatiu de reposició davant del mateix òrgan en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. O bé, podrà interposar-se un recurs contenciós administratiu en el termini de dos mesos davant del corresponent jutjat contenciós administratiu, de conformitat amb el que disposen els articles 8 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna

*Article 8. Pagament de la subvenció*

1. Les subvencions es pagaran una vegada s'hagen acreditat els requisits exigits, a mesura que el SEPE certifique el nombre de dies que les persones beneficiàries han estat adherides efectivament al Mecanismo RED, dins del període comprés entre l'1 de gener de 2025 i el 31 de desembre de 2026.

2. Cada any es pagaran les ajudes que corresponguen com a màxim fins al 30 de setembre i les que queden pendents de l'any anterior.

3. En aplicació de la disposició transitòria novena de la Llei 1/2015, de 6 de febrer, d'hisenda pública, del sector públic instrumental i de subvencions, per a fer els pagaments s'exceptua del compliment dels requisits de trobar-se al corrent en el compliment de les obligacions tributàries o enfront de la Seguretat Social i del pagament d'obligacions per reintegrament de subvencions.

*Article 9. Obligacions de les persones beneficiàries*

A més del que disposa l'article 14 de la Llei 38/2003, general de subvencions, són obligacions de les persones beneficiàries:

a) Facilitar tota la informació relacionada amb la subvenció que se'ls requerisca.

b) Comunicar qualsevol variació de les condicions que van determinar la concessió de la subvenció.

c) Sotmetre's a les actuacions de control financer previstes en els articles 113 i següents de la Llei 1/2015 i en els articles 44 i següents de la Llei 38/2003, així com les que puguen dur a terme la Generalitat i altres òrgans de control.

*Article 10. Reintegrament*

Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde el seu reintegrament, els casos previstos en l'article 37 de la Llei 38/2003, general de subvencions. En particular, procedirà el reintegrament total si es declara judicialment la nul·litat de la suspensió del contracte de treball o de la reducció de la jornada.

*Article 11. Règim de compatibilitat*

Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d’organismes internacionals.

*Article 12. Pla de control*

Segons el que disposa la lletra j) de l'article 165.2 de la Llei 1/2015, i en consideració a fi de la subvenció, se'ls farà un control administratiu del 100 % dels expedients, a fi de comprovar la concurrència dels requisits exigits.

DISPOSICIONS ADDICIONALS

*Primera. Normativa aplicable*

Estes ajudes tenen la consideració de subvencions públiques i es regixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s’aprova el seu reglament i la resta de normativa concordant, i per la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Segona. Dret de la competència*

Estes ajudes són compatibles amb el mercat interior perquè no reunixen els requisits acumulatius exigits en l'article 107.1 del Tractat de funcionament de la Unió Europea, ja que les persones beneficiàries no són empreses productores de béns o prestadores de servicis en el mercat, sinó persones físiques subjectes a una relació laboral per compte d'altri. En conseqüència, estes subvencions no requerixen notificació o comunicació a la Comissió Europea.

*Tercera. Tractament de dades de caràcter personal*

1. El tractament de dades personals que requerisca la gestió d'estes ajudes s'ajustarà a la regulació europea i estatal sobre protecció de dades de caràcter personal.

2. De conformitat amb l’article 13 del Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i pel qual es deroga la Directiva 95/46/CE, així com l’article 11 de la Llei orgànica 3/2018, de 5 de desembre, de protecció de dades personals i garantia dels drets digitals d’informació relativa al tractament de dades de caràcter personal, la informació bàsica sobre protecció de dades és la següent:

a) Labora Servici Valencià d'Ocupació i Formació és responsable del tractament de les dades.

b) La finalitat del tractament de les dades personals és la gestió d'estes ajudes.

c) Les persones interessades tenen dret a l'accés, rectificació i supressió de les seues dades de caràcter personal, a limitar o oposar-se al seu tractament i a no ser objecte de decisions individuals automatitzades, de manera presencial o telemàtica, en els termes indicats en http://sede.gva.es/va/proc19970

3. La resta d'informació sobre el tractament de dades personals (base jurídica del tractament, termini de conservació de les dades, dret a reclamar davant de la Delegació de Protecció de Dades de la Generalitat o davant de l'autoritat de control, possibles cessions de dades, comunicacions internacionals i dades de contacte de la Delegació) figura en el Registre d'activitats de tractament de Labora Servici Valencià d'Ocupació i Formació (labora.gva.es/va/proteccio-de-dades).

DISPOSICIONS FINALS

*Primera. Habilitació per al desplegament del decret*

1. S’habilita la persona titular de la Direcció General de Labora per a dictar les instruccions i adoptar les mesures que considere oportunes per a l’aplicació i l’execució d’este decret.

2. Les instruccions i qualsevol altra informació rellevant per a la tramitació d'estes ajudes es publicaran en l’apartat EMERED 2025 del web de Labora.

*Segona. Modificació del Decret 176/2024, de 3 de desembre, del Consell*

Es modifica la lletra c) de l'article 3.1 del Decret 176/2024, de 3 de desembre, del Consell, pel qual s'aproven les bases reguladores de les ajudes urgents dirigides a les persones treballadores autònomes de les zones de la Comunitat Valenciana afectades per la DANA, que queda redactat d'esta manera:

"c) El seu lloc de treball se situava en alguna de les zones relacionades en l’Acord de 4 de novembre de 2024, del Consell, pel qual s’adopten mesures urgents  per a  pal·liar els danys produïts pel temporal iniciat el 29  d’octubre de  2024  en la Comunitat Valenciana (annex). A este efecte, es considerarà lloc de treball el que conste en el cens d'empresaris, professionals  i retenidors o  qualsevol altre   registre oficial (en concret, en el cas d'activitats que no  es  desenrotllen  de manera permanent en un local o en lloc específic i predeterminat   com   les   de   transport,   construcció,  comerç  sense establiment  i similars,  es  considerarà, així mateix,  lloc  de  treball, amb caràcter alternatiu, però no excloent, el que figure com a domicili fiscal); o, si és el cas, en l'autorització municipal, que haurà de ser prèvia al 29 d'octubre de 2024, per a la realització de la venda no sedentària de caràcter periòdic.

*Tercera. Efectes*

Este decret tindrà efectes a partir de l’endemà de la seua publicació en el Diari Oficial de la Generalitat Valenciana.

Contra este decret, que posa fi a la via administrativa, es podrà interposar, potestativament, un recurs de reposició davant de l’òrgan que ha dictat l’acte, en el termini d’un mes des de la seua publicació en el Diari Oficial de la Generalitat Valenciana, d’acord amb els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos computats en els mateixos termes, de conformitat amb els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s’utilitze qualsevol altra via que es considere oportuna.

  

València, 30 de desembre de 2024

CARLOS MAZÓN GUIXOT

El president de la Generalitat

JOSÉ ANTONIO ROVIRA JOVER

El conseller de Educació, Cultura, Universitats i Ocupació


Còpia Permalink ELI